ananddey/assamese-wiki-corpus huggingface dataset:
২ ছেপ্টেম্বৰ

এইদিনটোত ঘটা কেইটামান উল্লেখযোগ্য ঘটনা-

ঘটনাৱলী

১৬৬৬ - লণ্ডনৰ 'গ্ৰেট ফায়াৰ অৱ লণ্ডন' নামৰ অগ্নিকাণ্ড পুডিং লেনত (পথত) পিছৰাতি ২ বজাত আৰম্ভ হৈছিল, এই অগ্নিকাণ্ডৰ ফলত লণ্ডনৰ ৮০% অঞ্চল ধ্বংস হৈছিল।
১৯৪৫ - দ্বিতীয় বিশ্বযুদ্ধত জাপানে পোছাকীভাৱে আত্মসমৰ্পণ কৰিছিল।
১৯৪৬ - ভাৰতৰ অন্তৰ্ৱৰ্তীকালীন চৰকাৰ গঠিত হয়।
১৯৭০ - ভাৰতৰ ৰাষ্ট্ৰপতি ভি ভি গিৰিয়ে কন্যাকুমাৰীৰ বিবেকানন্দ ৰ'ক মেমৰিয়েলৰ (স্মৃতিসৌধ) উদ্বোধন কৰে।
১৯৯৮ - পাইলট বিহীন প্ৰশিক্ষণ বিমান নিশান্ত সফলভাবে উড্ডয়ন কৰা হয়।

জন্ম

১৮১২ - কাৰ্কপেট্ৰিক মেকমিলান, স্কটিছ উদ্ভাৱক, আধুনিক পেডেলযুক্ত বাইচাইকেলৰ স্কটিছ উদ্ভাৱক।
১৮৫৩ - ৱিলহেম অষ্টৱাল্ড, লেটভিয়ান ৰসায়ন বিজ্ঞানী।
১৮৭৭ - ফ্ৰেইডৰিক ছ'ডি, ইংৰাজ ৰসায়নবিদ, নোবেল বিজয়ী বিজ্ঞানী।
১৯২২ - আৰ্থাৰ অস্কিন, আমেৰিকান পদাৰ্থ বিজ্ঞানী। তেওঁ বেল পৰীক্ষাগাৰ আৰু লুচেণ্ট টেকন'লজিছত কাৰ্যনিৰ্বাহ কৰিছিল।
১৯৩৬ - এণ্ড্ৰিঅ' গ্ৰ'ভ, হাঙ্গেৰিয়ান-আমেৰিকান ছেমিকণ্ডাক্টৰ শিল্পৰ (উদ্য়োগ) অগ্ৰদূত। ইণ্টেলৰ (Intel) প্ৰতিষ্ঠাতা আৰু চি ই অ'।
১৯৪২ - নিপন গোস্বামী, অসমীয়া অভিনেতা।
১৯৬৪ - কিয়ানু ৰীভছ, কানাডিয়ান অভিনেতা।
১৯৬৫ - লেনক্স লুইছ, ব্ৰিটিছ-কানাডিয়ান হেভিৱেইট চেম্পিয়ন বক্সিং খেলুৱৈ।
১৯৬৬ - চালমা হায়েক, মেক্সিকান-আমেৰিকান অভিনেত্ৰী।
১৯৭১ - পৱন কল্যাণ, টলীউডৰ অভিনেতা।
১৯৮৮ - ইশান্ত শৰ্মা, ভাৰতীয় জাতীয় দলৰ ক্ৰিকেট খেলুৱৈ।

মৃত্যু

৪৯০ খ্ৰীষ্টপূৰ্ব - ফেইডিপাইডছ, গ্ৰীক বীৰ আৰু আধুনি্ক মাৰাথনৰ অনুপ্ৰেৰক।
১৮৬৫ - ছাৰ ৱিলিয়াম ৰ'ৱান হেমিল্টন, আইৰিছ পদাৰ্থ বিজ্ঞানী।
১৯৩৭ - পিয়েৰ ডি কোবাৰ্টিন, ফৰাচী শিক্ষাবিদ, আধুনিক অলিম্পিকৰ পিতৃ পৰুষ।
১৯৫২ - বেণী মাধব দাস, বাংলা পণ্ডিত, শিক্ষক আৰু ব্ৰিটিছ ভাৰতৰ দেশপ্ৰেমী ব্যক্তি।
১৯৬৯ - হো চি মিন, ভিয়েটনামৰ কমিউনিষ্ট বিপ্লৱী আৰু উত্তৰ ভিয়েটনামৰ ৰাষ্ট্ৰপতি।
২০০১ - ক্ৰিষ্টিয়ান বাৰ্নাৰ্ড, দক্ষিণ আফ্ৰিকাৰ চিকিৎসা বিজ্ঞানী, বিশ্বৰ প্ৰথম এজন মানুহৰ পৰা আন এজন মানুহৰ দেহলৈ হৃদযন্ত্ৰ স্থাপন কৰোঁতা।

দিৱস

ভিয়েটনামৰ জাতীয় দিৱস।
বিশ্ব নাৰিকল দিৱস।

বাহ্যিক সংযোগ

বিবিচি: এই দিনটোত ঘটা কেইটামান উল্লেখযোগ্য ঘটনা

শ্ৰেণী:ছেপ্টেম্বৰ
শ্ৰেণী:ইংৰাজী বৰ্ষপঞ্জীৰ দিন
আন্তঃৰাষ্ট্ৰীয় তাত্বিক বিজ্ঞান কেন্দ্ৰ

আন্তঃৰাষ্ট্ৰীয় তাত্বিক বিজ্ঞান কেন্দ্ৰ (ইংৰাজী: International Centre for Theoretical Sciences) টাটা মৌলিক গৱেষণা প্ৰতিষ্ঠানৰ দ্বাৰা স্থাপিত এটা বিজ্ঞান গৱেষণা কেন্দ্ৰ। এই কেন্দ্ৰৰ নিৰ্মীয়মান চৌহদ বাংগালোৰৰ হেছাৰাঘাটা অঞ্চলত অৱস্থিত। এই গৱেষণা প্ৰতিষ্ঠানৰ স্থাপনৰ উদ্দেশ্য হৈছে উচ্চ শিক্ষা, প্ৰশিক্ষন আৰু গৱেষণাৰ বাবে সমল প্ৰতিষ্ঠান এটা সৃষ্টি কৰা। কেলিফ'ৰ্ণিয়াৰ ছান্টা বাৰবাৰাত অৱস্থিত কাৱলি ইনষ্টিউট ফৰ থিয়'ৰিটেকিল ফিজিক্স আৰু ইটালীৰ ট্ৰিয়েষ্টত অৱস্থিত আব্দুচ চালাম ইন্টাৰনেছনেল চেন্টাৰ ফৰ থিয়'ৰেটিকেল ফিজিক্সৰ আৰ্হিত এই গৱেষণা কেন্দ্ৰটি গঢ় দিয়া হৈছে। এই গৱেষণা কেন্দ্ৰটিৰ সঞ্চালক হিচাপে আন্তঃৰাষ্ট্ৰীয় খ্যাতিসম্পন্ন পদাৰ্থবিজ্ঞানী স্পেন্ট্ৰা ৱাডিয়া কৰ্মৰত আৰু বৰ্তমান এই কেন্দ্ৰটিয়ে ভাৰতীয় বিজ্ঞান প্ৰতিষ্ঠানত থকা ইয়াৰ অস্থায়ী চৌহদৰ পৰা কাম চলাই আছে।

তথ্যসূত্ৰ

বাহ্যিক সংযোগ

আন্তঃৰাষ্ট্ৰীয় তাত্বিক বিজ্ঞান কেন্দ্ৰৰ ৱেবছাইট

শ্ৰেণী:ভাৰতৰ শৈক্ষিক প্ৰতিষ্ঠান
কণী নৃত্য

কণী নৃত্য খৃষ্টান ধৰ্মাৱলম্বীসকলৰ ইষ্টাৰৰ সময়ৰ এক পৰম্পৰাগত খেল, য'ত কিছুমান কণী মাটি বা মজিয়াত থৈ দিয়া হয় আৰু ইয়াৰ মাজত নৃত্য কৰা হয় আৰু লক্ষ্য কৰা হয় যাতে নৃত্যৰ ফলত কণীৰ যিমান পাৰি কম ক্ষতি হয়। জনবিশ্বাসমতে, বসন্ত উৎসৱ উদযাপনৰ সময়ত পৃথিৱীৰ পুনৰ্জন্মৰ প্ৰতীক আছিল কণী আৰু প্ৰাচীন খ্ৰীষ্টানসকলে ইষ্টাৰত মানুহৰ পুনৰ্জন্মৰ প্ৰতীক হিচাপে ইয়াক গ্ৰহণ কৰিছিল।

কণী নৃত্যৰ আন এটা ৰূপ দেখা গৈছিল, পিটাৰ এৰ্টচেনৰ চিত্ৰত চিত্ৰিত বসন্তকালীন খেলৰ ছবিত। লক্ষ্য আছিল এডাল চকেৰে অংকন কৰা এটা বৃত্তৰ ভিতৰত এটা বাতিৰ পৰা কণী এটা ভৰিৰে উলিওৱা আৰু তাৰ পিছত বাটিটো উলোটাই কণীটো পুনৰ ঢাকি দিয়া। এই কামটো মজিয়াত ৰখা আন বস্তুবোৰ স্পৰ্শ নকৰাকৈ কেৱল ভৰিৰে কৰিব লাগিছিল।

১৪৯৮ চনৰ ইষ্টাৰ সোমবাৰে অষ্ট্ৰিয়াৰ মাৰ্গাৰেট আৰু চেভয়ৰ ফিলিবাৰ্টৰ বিয়াৰ প্ৰাৰম্ভিক কালৰ বৰ্ণনাত কণী নৃত্যৰ উল্লেখ কৰা হৈছিল।

১৮৬৭ চনৰ দ্য স্প’ৰ্টছ এণ্ড পেষ্টাইমছ অৱ দ্য পিপল অৱ ইংলেণ্ড নামৰ কিতাপখনতো কণী নৃত্যৰ বিষয়ে পোৱা যায়৷

যুক্তৰাজ্যত এই নৃত্যই উজ্জীৱীত ৰূপ লয় আৰু কেতিয়াবা ইয়াক নিৰাশাৰ মাজত আশা বুলিও কোৱা হয়। কণী-নৃত্যৰ ৰূপ বিভিন্ন ধৰণৰ আছিল যদিও মাৰ্ক ন’লেছে লিখিছে যে, ৫ম শতিকাৰ পৰাই ইয়াক জাৰ্মানীৰ পৰা ইংলেণ্ডলৈ চেক্সনসকলে আনিছিল। চেক্সন শব্দ hoppe ৰ অৰ্থ হৈছে "নৃত্য কৰা"। ১৮৬৭ চনৰ দ্য স্প'ৰ্টছ এণ্ড পেষ্টাইমছ অৱ দ্য পিপল অৱ ইংলেণ্ড নামৰ কিতাপখনত লিখা আছে যে, “এনে অভিনয়ৰ ইংগিত ৰাণী এলিজাবেথৰ ৰাজত্বকালত উইলিয়াম ৱেগাৰৰ এখন পুৰণি কমেডীত দেখা যায়, যাৰ শিৰোনাম হৈছে The longer thou livest, the more Foole thou art; এখন ভৰিৰ ওপৰত নৃত্য কৰাটো চেক্সন গ্লিমেনসকলে আৰু সম্ভৱতঃ নৰ্মান মিনষ্ট্ৰেলসকলেও প্ৰদৰ্শন কৰিছিল, কিন্তু বিশেষকৈ মহিলা-নৃত্যশিল্পীসকলে, যিসকলে তাৰ পৰা হপেষ্টেৰেছ নাম লাভ কৰিব পাৰে, যিটো নাম চ'চাৰে দিছে। এই ধৰ্মগোষ্ঠীৰ এটা অৱশেষ বৈশিষ্ট্য এতিয়াও আছে, যিটো নৃত্যৰ ক্ষেত্ৰত প্ৰয়োগ কৰা হৈছে, অৱশ্যে কিছু অৱজ্ঞাসূচকভাৱে; কাৰণ নীচ নৃত্য-সভাক সাধাৰণতে হপ বুলি কোৱা হয়।

কণী নৃত্যৰ কেইবাটাও ৰূপ আছিল৷ তাৰ ভিতৰত হৰ্ণপাইপ আছিল কণীৰ নৃত্য হিচাপে পৰিবেশন কৰা নৃত্যৰ অন্যতম প্ৰকাৰ। এই নৃত্য কেতিয়াবা চকুত পটি বান্ধি নাচিছিল। উদাহৰণস্বৰূপে, বিখ্যাত আমেৰিকান হৰ্ণপাইপ নৃত্যশিল্পী জন ডুৰাঙে কণীৰে এটা বৃত্তৰ মাজত আবৃত হৈ চকুত পটি বান্ধি নিজৰ এটা হৰ্ণপাইপ বজাই পৰিৱেশন কৰিছিল, কণী আৰু চাহৰ সামগ্ৰীৰে ভৰা মঞ্চত বাৰ্নেট নাথানেও নৃত্য পৰিৱেশন কৰিছিল।

১৮০০ চনৰ আগৰ জুলিয়ান মেটেছে তেওঁৰ গ্ৰন্থ দ্য আমেৰিকান ষ্টেজত উল্লেখ কৰিছে যে, ১৮ শতিকাৰ সময়ছোৱাত ইউৰোপ আৰু আমেৰিকা উভয়তে চকুত পটি বান্ধি কৰা কণী নৃত্য আছিল এক জনপ্ৰিয় সাংগীতিক অভিনয়।

​

তথ সূত্ৰ

​

শ্ৰেণী:লোক-নৃত্য
বিডি ক্লিন

বাংলাদেশক স্বচ্ছ দেশ হিচাপে প্ৰতিষ্ঠা কৰিবলৈ কাম কৰা এটা স্বেচ্ছাসেৱী যুৱ সংগঠন হৈছে বিডি ক্লিন।সংগঠনটোৱে দেশজুৰি প্ৰতি সপ্তাহৰ শুক্ৰবাৰ এখন নিৰ্দিষ্ট স্থান নিৰ্বাচন কৰি তাৰ পৰিষ্কাৰ কৰে আৰু তাৰ চাৰিওফালে থকা মানুহক পৰিষ্কাৰ বাংলাদেশৰ সুফল সম্পৰ্কে সজাগ কৰে। আনকি ই তেওঁলোকৰ মাজত সচেতনতা বৃদ্ধি কৰে আৰু যত্ৰতত্ৰ মলিনতা আৰু আবৰ্জনা নেপেলাবলৈ, নিৰ্দিষ্ট স্থান তথা ডাষ্টবিনত পেলাবলৈ উৎসাহিত কৰে।

ইতিহাস

২০১৬ চনৰ ৩ জুন তাৰিখে ফৰিদ উদ্দিন আৰু তেওঁৰ বন্ধুসকলে ইয়াক প্ৰতিষ্ঠা কৰিছিল।২০১৬ চনৰ ২ জুনত শাহবাগৰ পৰা কাওৰান বজাৰৰ ছাৰ্ক ফাউণ্টেইনলৈ পথৰ কাষৰ মলিনতা পৰিষ্কাৰ অভিযানৰ জৰিয়তে "ঢাকা ক্লিন"ৰ সূচনা কৰা হৈছিল, বৰ্তমান এই অভিযানক "বিডি ক্লিন" হিচাপে জনা যায়। বৰ্তমান ২০২৩ চনৰ সমীক্ষা অনুসৰি দেশজুৰি বিডি ক্লিনৰ মুঠ স্বেচ্ছাসেৱকৰ সংখ্যা ৪৪ হাজাৰতকৈ অধিক। দেশজুৰি জিলাসমূহৰ অন্তৰ্গত ১২টা নগৰ নিগম, ৩খন ৰাজহুৱা বিশ্ববিদ্যালয়, ৬০খন জিলা আৰু উপজিলাত ইয়াৰ শাখা দল আছে।

কাৰ্যকলাপ

প্ৰদৰ্শনী

পৰিষ্কাৰ চৌহদ ঘোষণা

বিডি ক্লিনৰ স্বেচ্ছাসেৱকসকলে ২০১৭ চনৰ ১০ নৱেম্বৰৰ পৰা ২০১৮ চনৰ ২৬ জানুৱাৰীলৈ ঢাকা বিশ্ববিদ্যালয় পৰিষ্কাৰ চৌহদ প্ৰতিষ্ঠাৰ লক্ষ্যৰে ১২ সপ্তাহ জুৰি পৰিষ্কাৰ অভিযান আৰু পৰিষ্কাৰ-পৰিচ্চন্নতা সম্পৰ্কে সচেতনতা বৃদ্ধি কৰিবলৈ ধাৰাবাহিক প্ৰচাৰ চলায়। ২০১৮ চনৰ ২৬ জানুৱাৰীৰ আবেলি ৩ বজাত ছবি তোলা আৰু শপত গ্ৰহণৰ অন্তত প্ৰায় ১৫ শতাধিক বিডি ক্লিন স্বেচ্ছাসেৱকে চৌহদটোক ১২১টা অংশত ভাগ কৰি একেলগে চৌহদ পৰিষ্কাৰ কৰাৰ কাম আৰম্ভ কৰে। পৰিষ্কাৰ অভিযানৰ অন্তত, সন্ধিয়া ৬.২৫ বজাত ঢাকা বিশ্ববিদ্যালয়ৰ উপাচাৰ্য অধ্যাপক ড॰ মোহাম্মদ আখতাৰুজ্জামানে ঢাকা বিশ্ববিদ্যালয়ৰ চৌহদক পৰিষ্কাৰ ঘোষণা কৰে।

বিতৰ্ক

বিডি ক্লিনৰ প্ৰতিষ্ঠাতা ফৰিদ উদ্দিনক লৈ বিভিন্ন অভিযোগ উঠিছে। বিভিন্ন গণমাধ্যমত প্ৰকাশিত প্ৰতিবেদন অনুসৰি, তেওঁ স্বেচ্ছাসেৱকসকলক ব্যৱহাৰ কৰি ঢকা উত্তৰ মহানগৰ সভাৰ পৰা কোটি কোটি টকা আত্মসাৎ কৰিছে। তাৰ উপৰিও, তেওঁৰ ওপৰত দুৰ্নীতিৰ অভিযোগো উঠিছে।

উৎস

তথ্য সংগ্ৰহ

শ্ৰেণী:বাংলাদেশ
কেচেৰু গছ

কেচেৰু (বৈজ্ঞানিক নাম: Heteropanax fragrans) Araliaceae পৰিয়ালৰ এবিধ চিৰসেউজ উদ্ভিদ। বৃক্ষজাতীয় এই উদ্ভিদজোপাৰ পাত এৰী পলুৱে খাদ্য হিচাপে গ্ৰহণ কৰে। মিজো ভাষাত ইয়াক চাংখেন নামেৰে জনা যায়। এই গছবিধ চীন, ভূটান, ভাৰত, ইণ্ডোনেছিয়া, ম্যানমাৰ, নেপাল, থাইলেণ্ড আৰু ভিয়েটনামত পোৱা যায়।

বিৱৰণ

কেচেৰু এবিধ চিৰসেউজ গছ। পূৰ্ণাংগ একোজোপা গছ ৩০ মিটাৰ পৰ্যন্ত ওখ হ'ব পাৰে। একোডাল ঠাৰিত তিনিৰ পৰা পাঁ‌চখিলা সামান্য খাঁ‌জকটা পাত সংযুক্ত হৈ থাকে। পাতবোৰ নিমজ। ফুলসমূহ সুগন্ধি আৰু এইসমূহ ৩১-৪০ চেণ্টিমিটাৰ দৈৰ্ঘ্যৰ ঠানিত ফুলে। অক্টোবৰৰ পৰা ডিচেম্বৰ মাহৰ ভিতৰত গছত ফুল ফুলে।

তথ্য সংগ্ৰহ

শ্ৰেণী:বৃক্ষ
শ্ৰেণী:উদ্ভিদজগত
শ্ৰেণী:অসমৰ উদ্ভিদ
মাণ্ডে বুৰুং

মাণ্ডে বুৰুং (ইংৰাজী: Mande Burung)ভাৰতীয় লোককথাত বৰ্ণনা কৰা এবিধ বান্দৰ সদৃশ কিংবদন্তিমূলক জীৱ। এই জীৱবোৰ উত্তৰ-পূব ভাৰতৰ দুৰ্গম গাৰো পাহাৰৰ মেঘালয় উপক্ৰান্তীয় অৰণ্যত বাস কৰে বুলি বিশ্বাস কৰা হয়৷ মেঘালয়ৰ স্থানীয় ভাষাত মাণ্ডে বুৰুং মানে হৈছে “অৰণ্য মানৱ”৷

লোককথাত এই জীৱবোৰ সাধাৰণতে বৃহৎ, নোমাল দ্বিপদ মানৱ সদৃশ বুলি বৰ্ণনা কৰা হয়৷ মেঘালয়ৰ গাৰো জনগোষ্ঠী লোকসকলৰ বেছিভাগেই খ্ৰীষ্টান হোৱাৰ বিপৰীতে কিছুমানে প্ৰকৃতি ধৰ্ম পালন কৰে৷ তেওঁলোকে মাণ্ডে বুৰুঙৰ অস্তিত্বত বিশ্বাস কৰে আৰু এই জীৱটোৰ লগত জড়িত বহুতো লোককথা আৰু কিংবদন্তি মৌখিক ভাবে চৰ্চা কৰে। স্থানীয় তথ্য অনুসৰি এগৰাকী মহিলা মাণ্ডে বুৰুঙে গাঁৱৰ মানুহক অপহৰণ কৰি স্তনপান কৰাই দিয়াৰ কাহিনী শুনা যায়। এই প্ৰাণীটোৰ সৈতে মিল থকা বিভিন্ন জীৱ বিশ্বজুৰি বিভিন্ন আঞ্চলিক নামেৰে পোৱা যায়, যেনে তিব্বত আৰু নেপালৰ য়েটি, বাংলাদেশৰ বান-মানুছ, চীনৰ মূল ভূখণ্ডৰ য়েৰেন, আৰু আমেৰিকাৰ প্ৰশান্ত মহাসাগৰীয় উত্তৰ-পশ্চিম অঞ্চলৰ আৰু কানাডাৰ সকলো প্ৰদেশকে তথা সকলো ব্ৰিটিছ কলম্বিয়াৰ বিগফুট আদি।

তথ্য সংগ্ৰহ

শ্ৰেণী:কিংবদন্তিমূলক জীৱ
শ্ৰেণী:ভাৰতীয় কিংবদন্তি
অনুপম শইকীয়া (দ্ব্যৰ্থতা দূৰীকৰণ পৃষ্ঠা)

অসমৰ একাধিক ব্যক্তিক অনুপম শইকীয়া নামেৰে জনা যায়। অনুপম শইকীয়াই তলৰ ব্যক্তিসকলক বুজাব পাৰে:
অনুপম শইকীয়া (গণিতজ্ঞ): অসমৰ এগৰাকী গণিতজ্ঞ আৰু অধ্যাপক
অনুপম শইকীয়া (কণ্ঠশিল্পী): অসমৰ এগৰাকী কণ্ঠশিল্পী

শ্ৰেণী:দ্ব্যৰ্থতা দূৰীকৰণ পৃষ্ঠা
কেৰেলা (ৰাজ্য)

কেৰল (, কেৰলম্) ভাৰতৰ দক্ষিণ-পশ্চিমাঞ্চলৰ মালবাৰ উপকূলত অৱস্থিত এখন ৰাজ্য। পূৰ্বৰ ট্ৰাভঙ্কৰ-ক’চিন ৰাজ্য আৰু মাদ্ৰাজ ৰাজ্যৰ মালয়ালমভাষী অঞ্চলসমূহক একত্ৰিত কৰি ৰাজ্য পুনৰ্গঠন আইনৰ অনুসৰি ১৯৫৬ চনৰ ১ নৱেম্বৰত কেৰেলা ৰাজ্যৰ গঠন কৰা হয়। ৩৮,৮৬৩ বৰ্গকিলোমিটাৰ (১৫,০০৫ বৰ্গমাইল) মাটিকালিৰে কেৰেলা ভাৰতৰ ২৩তম বৃহত্তম ৰাজ্য। ইয়াৰ উত্তৰ আৰু উত্তৰ-পূবে কৰ্ণাটক, পূবে আৰু দক্ষিণে তামিলনাডু আৰু পশ্চিমে লাক্ষাদ্বীপ সাগৰ অৱস্থিত। ২০১১ চনৰ লোকপিয়ল অনুসাৰি ৩,৩৩,৮৭,৬৭৭জন বাসিন্দাৰে কেৰেলা জনসংখ্যাৰ ফালৰ পৰা ভাৰতৰ ১৩তম বৃহত্তম ৰাজ্য। কেৰেলা ৰাজ্যখনক ১৪খন জিলাত বিভক্ত কৰা হৈছে আৰু ইয়াৰ ৰাজধানী হৈছে তিৰুৱনন্তপুৰম। মালয়ালম ভাষা হৈছে ৰাজ্যখনৰ মূল কথিত ভাষা তথা চৰকাৰী ভাষাও। ক’চিন এখন গুৰুত্বপূৰ্ণ বন্দৰ তথা তেলশোধনাগাৰ। কালিকট আন এখন বন্দৰ চহৰ।

কৃষি

কেৰালাৰ কৃষিক্ষেত্ৰত ডাঙৰ পৰিৱৰ্তন ঘটিছিল ১৯৭০ চনত যেতিয়া সমগ্ৰ ভাৰতবৰ্ষতে ধানৰ উপলব্ধতা বৃদ্ধি পোৱা আৰু শ্ৰমিকৰ উপলব্ধতা হ্ৰাস পোৱাৰ বাবে ধানৰ উৎপাদন হ্ৰাস পাইছিল। ফলস্বৰূপে ধান উৎপাদনত বিনিয়োগ কমি গ’ল আৰু মাটিৰ এটা ডাঙৰ অংশ বহুবৰ্ষজীৱী গছৰ শস্য আৰু ঋতুভিত্তিক শস্যৰ খেতিলৈ স্থানান্তৰিত হ’ল। কৃষি শ্ৰমিকৰ অভাৱ, মাটিৰ উচ্চ মূল্য আৰু কাৰ্য্যকৰী ভূমিৰ অসামাজিক আকাৰৰ বাবে শস্যৰ লাভজনকতা হ্ৰাস পায়। কেৰালাৰ মাত্ৰ ২৭.৩% পৰিয়ালেই জীৱিকাৰ বাবে কৃষিৰ ওপৰত নিৰ্ভৰশীল, যিটো ভাৰতৰ ভিতৰতো সৰ্বনিম্ন সংশ্লিষ্ট হাৰ।

ৰাষ্ট্ৰীয় উৎপাদনৰ ৯৭% জালুকৰ কেৰালাত উৎপাদন হয় আৰু দেশৰ প্ৰাকৃতিক ৰবৰৰ ৮৫% উৎপাদন হয়। নাৰিকল, চাহ, কফি, কাজু, আৰু মছলা— ইলাচি, ভেনিলা, ডালচেনি, জাইফলকে ধৰি মূল কৃষিজাত সামগ্ৰী। ভাৰতৰ পৰা ৰপ্তানি হোৱা কাজুৰ প্ৰায় ৮০% কোল্লামত প্ৰস্তুত হয়। মূল নগদ শস্য হ’ল নাৰিকল আৰু ভাৰতৰ নাৰিকল খেতিৰ ক্ষেত্ৰত কেৰালা প্ৰথম স্থানত আছে। ভাৰতত উৎপাদিত মুঠ ইলাচীৰ প্ৰায় ৯০% কেৰালাৰ। বিশ্বৰ ভিতৰতে ইলাচীৰ দ্বিতীয় বৃহত্তম উৎপাদনকাৰী দেশ ভাৰত। ভাৰতত উৎপাদিত মুঠ কফিৰ প্ৰায় ২০% কফি কেৰালাৰ। মূল কৃষি হ’ল ধান, ইয়াৰ জাতসমূহ বিস্তৃত ধাননি পথাৰত খেতি কৰা হয়। ঘৰুৱা বাগিচাই কৃষি খণ্ডৰ এক উল্লেখযোগ্য অংশ সামৰি লৈছে।

সংস্কৃতি

]] প্ৰদৰ্শন
কেৰালাৰ সংস্কৃতি সংমিশ্ৰিত আৰু বিশ্বজনীন প্ৰকৃতিৰ আৰু ই ভাৰতীয় সংস্কৃতিৰ এক অবিচ্ছেদ্য অংগ। ই আৰ্য, দ্ৰাবিড়, আৰব, আৰু ইউৰোপীয় সংস্কৃতিৰ সংশ্লেষণ, সহস্ৰাব্দৰ ভিতৰত ভাৰতৰ অন্যান্য অংশ আৰু বিদেশৰ প্ৰভাৱত বিকশিত হৈছিল। ইয়াৰ প্ৰাচীনতা আৰু মালয়ালী জনসাধাৰণে বজাই ৰখা জৈৱিক ধাৰাবাহিকতাৰ দ্বাৰা ইয়াৰ সংজ্ঞা নিৰ্ধাৰিত হৈছে। চুবুৰীয়া আৰু বহিঃৰাজ্যৰ সংস্কৃতিৰ সৈতে শতিকাজুৰি থকা সংস্পৰ্শৰ কথা ইয়াত বিশদভাৱে উল্লেখ কৰা হৈছিল। কিন্তু দেশৰ বাকী অংশৰ পৰা কেৰালাৰ ভৌগোলিক ভিন্নতাৰ ফলত এক সুকীয়া জীৱনশৈলী, শিল্প, স্থাপত্য, ভাষা, সাহিত্য আৰু সামাজিক অনুষ্ঠানৰ বিকাশ ঘটিছে। কৃষি আৰু ধৰ্মীয় কাৰ্য্যকলাপৰ পৰিকল্পনাত সাধাৰণ ব্যৱহাৰ বিচাৰি পায়। ভাৰতৰ অন্যতম ধ্ৰুপদী ভাষা মালয়ালম কেৰালাৰ চৰকাৰী ভাষা। আন এক ডজনৰো অধিক অনুসূচিত আৰু নিৰ্ধাৰিত ভাষাও কোৱা হয়। ভাৰতৰ ভিতৰত কেৰালাত সৰ্বাধিক সুৰা সেৱন হয়।

ভ্ৰমণ

কেৰালাৰ সংস্কৃতি আৰু পৰম্পৰাৰ লগতে ইয়াৰ বিভিন্ন জনগাঁথনিয়ে ৰাজ্যখনক ভাৰতৰ অন্যতম জনপ্ৰিয় পৰ্যটনস্থলী হিচাপে গঢ়ি তুলিছে।২০১২ চনত নেচনেল জিঅ'গ্ৰাফিকৰ ট্ৰেভেলাৰ আলোচনীয়ে কেৰালাক "পৃথিৱীৰ দহখন স্বৰ্গ"ৰ ভিতৰত অন্যতম বুলি অভিহিত কৰিছিলআৰু "জীৱনৰ ৫০ টা চাবলগীয়া গন্তব্যস্থান" বুলি উল্লেখ কৰিছিল৷ টাইম আলোচনীয়ে ২০২২ চনত বিশ্বৰ শ্ৰেষ্ঠ স্থানৰ তালিকাত অন্বেষণ কৰিবলগীয়া ৫০টা অসাধাৰণ গন্তব্যস্থানৰ ভিতৰত কেৰালাক স্থান দিছিল।

তথ্য সংগ্ৰহ

শ্ৰেণী:ভাৰতৰ ৰাজ্য
ৰচনা অধ্যয়নত নাৰীবাদী তত্ত্ব

ৰচনা অধ্যয়নত নাৰীবাদী তত্ত্বই লিংগ, ভাষা আৰু সাংস্কৃতিক অধ্যয়নে লিখাৰ পাঠদান আৰু অনুশীলনত পেলোৱা প্ৰভাৱ সম্পৰ্কে পৰীক্ষা কৰে। ই ৰচনা অধ্যয়নৰ পৰম্পৰাগত অনুমান আৰু পদ্ধতিসমূহক প্ৰত্যাহ্বান জনায় আৰু নাৰীবাদী দৃষ্টিভংগীৰ দ্বাৰা অৱগত বিকল্প পদ্ধতিৰ প্ৰস্তাৱ আগবঢ়ায়। ৰচনা অধ্যয়নত নাৰীবাদী তত্ত্বই নাৰীৰ লেখাৰ ইতিহাস আৰু বিকাশ, অলংকাৰিক পৰিস্থিতিত লিংগৰ ভূমিকা, লেখকৰ প্ৰতিনিধিত্ব আৰু পৰিচয়, আৰু লেখাৰ নিৰ্দেশনাৰ বাবে নাৰীবাদী তত্ত্বৰ শিক্ষাবিজ্ঞানৰ প্ৰভাৱ আদি বিভিন্ন বিষয় সামৰি লয়। ৰচনা অধ্যয়নত নাৰীবাদী তত্ত্বই লেখাক কেনেকৈ সৱলীকৰণ, প্ৰতিৰোধ আৰু সামাজিক পৰিৱৰ্তনৰ আহিলা হিচাপে ব্যৱহাৰ কৰিব পাৰি সেই বিষয়েও অন্বেষণ কৰে। ৰচনা আৰু অলংকাৰৰ পুৰুষ প্ৰধান ক্ষেত্ৰখনৰ প্ৰতি সঁহাৰি জনাই ১৯৬০ চনৰ শেষৰ ফালে আৰু ১৯৭০ চনৰ আৰম্ভণিতে ৰচনা অধ্যয়নত নাৰীবাদী তত্ত্বৰ উত্থান ঘটিছিল। ই বিভিন্ন নাৰীবাদী আন্দোলন আৰু শাখাৰ দ্বাৰা প্ৰভাৱিত হৈছে। যেনে: দ্বিতীয় ঢৌৰ নাৰীবাদ, উত্তৰগাঁথনিবাদ, মনোবিশ্লেষণ, সমালোচনাত্মক জাতি তত্ত্ব আৰু কুইয়াৰ তত্ত্ব। ৰচনা অধ্যয়নত নাৰীবাদী তত্ত্বই পৰম্পৰাগত অলংকাৰিক ধাৰণাসমূহৰ পুনৰীক্ষণ, বিভিন্ন কণ্ঠ আৰু ধাৰাসমূহৰ স্বীকৃতি, সহযোগিতামূলক আৰু নৈতিক যোগাযোগৰ প্ৰসাৰ, ব্যক্তিগত আৰু ৰাজনৈতিক বিষয়সমূহৰ লেখাত একত্ৰিত কৰাত অৰিহণা যোগাইছে।

শিক্ষাবিজ্ঞান

ৰচনা আৰু শিক্ষাবিজ্ঞানৰ ওপৰত প্ৰাৰম্ভিক নাৰীবাদী তত্ত্বৰ বিভক্তিসমূহৰ লক্ষ্য আছিল নাৰীসুলভ লিংগ ভূমিকাৰ সাংস্কৃতিক নীতি-নিয়ম আৰু আশাক প্ৰত্যাহ্বান জনোৱা। বাহ্যিক বৈধতাৰ ওপৰত নিৰ্ভৰ নকৰাকৈ মহিলাসকলক স্বতন্ত্ৰভাৱে লিখিবলৈ উৎসাহিত কৰা হৈছিল। সেই সময়ত এই প্ৰক্ৰিয়াই ৰচনাৰ ক্ষেত্ৰত প্ৰকাশভংগীবাদী-প্ৰক্ৰিয়া আন্দোলনৰ সৈতে কথা-বতৰাত কাম কৰিছিল, যিয়ে আত্মপ্ৰকাশক মূল্য দিছিল, যাতে মহিলাসকল নিজৰ প্ৰতি সচেতন হ'ব পাৰে।

এলিজাবেথ ফ্লিনৰ "কম্পোজিং এজ এ উইমেন" প্ৰবন্ধটোৱেই হৈছে ৰচনা অধ্যয়ন আৰু নাৰীবাদৰ মাজৰ সম্পৰ্কৰ আটাইতকৈ উল্লেখযোগ্য উদাহৰণ।এইদৰে এগৰাকী নাৰীবাদী প্ৰশিক্ষকে পুৰুষ আৰু মহিলা লেখকৰ মাজৰ অন্তৰ্নিহিত পাৰ্থক্যৰ প্ৰতি লক্ষ্য ৰাখিব আৰু এণ্ড্ৰ’চেণ্ট্ৰিক বা গাইন’চেণ্ট্ৰিক অধ্যয়নৰ অনুকূল বা মনোনিৱেশ নকৰাকৈয়ে উপযুক্তভাৱে শিক্ষাদান কৰিব।

চেণ্ড্ৰা হাৰ্ডিঙে তেওঁৰ নাৰীবাদ আৰু পদ্ধতিবিজ্ঞান গ্ৰন্থখনত নাৰীবাদী গৱেষণাৰ তিনিটা বৈশিষ্ট্যৰ তালিকা প্ৰস্তুত কৰিছে যিবোৰ চুলিভানে ৰচনাৰ নাৰীবাদী অধ্যয়নত বিবেচনাৰ বাবে উপযুক্ত বুলি বিবেচনা কৰিছে। এই বৈশিষ্ট্যসমূহ হ'ল-(১) মহিলাৰ অভিজ্ঞতাক "বাস্তৱবাদীৰ সূচক হিচাপে ব্যৱহাৰ কৰা, যাৰ বিৰুদ্ধে অনুমানসমূহ পৰীক্ষা কৰা হয়।" (২) গৱেষণাটো "মহিলাৰ বাবে তৈয়াৰ কৰা হৈছে" আৰু ইয়াত "[মহিলাসকলে] বিচৰা বা প্ৰয়োজন হোৱা সামাজিক পৰিঘটনা" প্ৰদান কৰে। আৰু (৩) ইয়াত জোৰ দিয়া হৈছে যে অনুসন্ধানকাৰীক নিজকে প্ৰকাশ্য বিষয়বস্তুৰ সৈতে একেটা জটিল সমতলত ৰখা হ'ব"

চুলিভানে বিশ্বাস কৰে যে এই তিনিটা বৈশিষ্ট্য ৰচনা অধ্যয়নৰ বাবে প্ৰাসংগিক কাৰণ লিংগ নিৰপেক্ষ (মহিলাৰ ওপৰত পুৰুষ নহয়, বা বিপৰীতভাৱেও নহয়), লিংগ অন্তৰ্ভুক্ত (পুৰুষ আৰু মহিলা উভয়ৰে দৃষ্টিভংগী, প্ৰক্ৰিয়া, আৰু শৈলী কেৱল মহিলাৰ নহয়), আৰু গৱেষকৰ অনাগ্ৰহতা (নিৰপেক্ষ বিশ্লেষণৰ অনুমতি দিবলৈ নিজকে গৱেষণা প্ৰক্ৰিয়াৰ পৰা আঁতৰাই ৰখাৰ সাধাৰণ অভ্যাস)।

তথ্যসূত্ৰ

শ্ৰেণী:নাৰীবাদী তত্ত্ব
শ্ৰেণী:নাৰীবাদ
শিল্পীদলৰ ফুলসবাহ

শিল্পীদলৰ ফুলসবাহ

ফুলৰ মৰম কোনে বুজি পাৱ

আহ্‌ সুৰে সোনকালে আহ্‌ ৷

তাত সুৰে ৰূপ ধৰা চাবি

নতুন গানক লগ পাই

তাতে তয়ো গৈ

প্ৰাণতে মৰহা

মনতে মৰহা

কথাটি গানেৰে গাবি ৷

তোৰ কথাটি ভাঙি পাতি কবি ৷

তাত সপোনক দেখিবি

ৰূপ দিঠকত

দিঠকক দেখিবি

ছয়াময়া সপোনত

তাত ছায়াই কায়া ধৰে

কায়া ছাঁয়া হৈ আকাশে আকাশে উৰে ৷

তাত গাভৰুৱে আগেয়ে নবছা নতুন

চানেকি বাছে

চকুপানীয়ে ৰূপ ধৰি প্ৰলয় তাণ্ডৱ নাচে

নৰকঙ্কালে নবীন যৌৱন পায়

নকৈ পৃথিৱী চায় ৷

তাত নগৰ সাগৰ হয়

সাগৰ নগৰ হয়

তাত জোন তৰা বেলি

নীহাৰিকা ফুলি জ্বলিছে জ্যোতিৰ্ম্ময়

মন্ত্ৰ উঠিছে ফুকাৰি ফুকাৰি চিৰসুন্দৰৰ জয় ৷

তাত জনজীৱনত কবিতা ফুলিছে

পৃথিৱী আলোকময় ৷

তাত দুষ্কৃতিৰে সংঘাত জাগে

সংস্কৃতি জয় জয় ৷৷

শ্ৰেণী:জ্যোতি সঙ্গীত
বাণাসুৰ

বাণ (বা বাণাসুৰ) হিন্দু কিংবদন্তি মতে এজন সহস্ৰ বাহু থকা অসুৰ ৰজা আৰু বলিৰ পুত্ৰ। শোণিতপুৰ (বৰ্তমানৰ তেজপুৰ)ক ৰাজধানী কৰি বাণাসুৰে মধ্য অসমত ৰাজত্ব কৰিছিল বুলি বিশ্বাস কৰা হয়। পুৰাণিক কাহিনী অনুসৰি বাণাসুৰ এজন কিৰাট ৰজা আছিল। আনহাতে হিমাচলৰ লোককথা মতে তেওঁ শোণিতপুৰৰ (বৰ্তমানৰ হিমাচল প্ৰদেশৰ চাৰাহন) ৰজা আছিল।

কিংবদন্তি

প্ৰতাপী অসুৰ ৰজা বাণাসুৰে এখন ডাঙৰ ৰাজ্য শাসন কৰিছিল। বিষ্ণুৰ কথা মতে বিশ্বকৰ্মাই প্ৰদান কৰা ৰাসলিংগক তেওঁ পূজা কৰিছিল। শিৱ‌ই তাণ্ডৱ নৃত্য কৰিলে ভক্ত বাণে তেওঁৰ সহস্ৰ বাহুৰে মৃদংগ বজাইছিল। বাণৰ ভক্তিত সন্তুষ্ট হৈ শিৱ‌ই তেওঁক বৰ দিয়ে আৰু বাণক ৰক্ষা কৰিব বুলি প্ৰতিশ্ৰুতি দিয়ে। সময়ৰ লগে লগে বাণ নিষ্ঠুৰ আৰু দাম্ভিক হৈ উঠে। বহুতো ডেকাই কন্যাৰ পাণি গ্ৰহণ কৰিবলৈ বিচৰাত তেওঁ জীয়ৰী ঊষাক অগ্নিগড়ৰ দুৰ্গত বন্দী কৰি ৰাখে। এদিন ঊষাই সপোনৰ এজন পুৰুষক দেখা পাই প্ৰেমত পৰে। ঊষাৰ সখী আছিল বাণ ৰজাৰ মন্ত্ৰী কুম্ভাণ্ডৰ জী চিত্ৰলেখা। প্ৰতিভাবান চিত্ৰকৰ চিত্ৰলেখাই বহু ছবি আঁকি দেখুৱাই সপোনৰ পুৰুষজন শ্ৰীকৃষ্ণৰ নাতি অনিৰুদ্ধ বুলি চিনাক্ত কৰে। মায়াজালেৰে চিত্ৰলেখাই অনিৰুদ্ধক অপহৰণ কৰি ঊষাৰ ওচৰলৈ লৈ আহে। এই কথা গম পাই বাণে অনিৰুদ্ধক বন্দী কৰি থয়। কৃষ্ণ‌ই অনিৰুদ্ধক মোকোলাবলৈ আহোঁতে বাণাসুৰৰ ৰক্ষক শিৱৰ লগত তেওঁৰ প্ৰচণ্ড যুঁজ হয়। এই যুদ্ধক হৰি-হৰ যুদ্ধ বোলে। যুদ্ধত তেজৰ নৈ বৈ যোৱা বাবে ঠাইডোখৰ পাছলৈ তেজপুৰ বা শোণিতপুৰ বুলি জনাজাত হয়। ব্ৰহ্মাৰ হস্তক্ষেপত কৃষ্ণ আৰু শিৱ‌ই যুঁজ বন্ধ কৰিবলৈ সৈমান হয়। ইয়াৰ পাছত কৃষ্ণই বাণাসুৰৰ দুখন হাতৰ বাহিৰে সকলোবোৰ কাটি পেলায়। বাণাসুৰে কৃষ্ণক ক্ষমা খোজে আৰু ঊষাক অনিৰুদ্ধলৈ বিয়া দিয়ে।

বংশ-পৰিয়াল

বাণাসুৰৰ বংশ এনে ধৰণৰ:

ব্ৰহ্মাৰ পুত্ৰ মৰিচী
মৰিচীৰ পুত্ৰ কাশ্যপ,
কাশ্যপৰ পুত্ৰ হিৰণ্যকশিপু আৰু হিৰণ্যাক্ষ
হিৰণ্যকশিপুৰ পুত্ৰ প্ৰহ্লাদ
প্ৰহ্লাদৰ পুত্ৰ বিৰোচন
বিৰোচনৰ পুত্ৰ বলি
বলিৰ পুত্ৰ বাণাসুৰ
বাণাসুৰৰ পত্নী আছিল কন্দলা।

মিডিয়া আৰু সাহিত্য

ভাৰতীয় মহাকাব্য মহাভাৰত আৰু ভাগৱত পুৰাণত বাণাসুৰৰ কাহিনী বৰ্ণোৱা হৈছে। শক্তি দেৱীয়ে বিয়াৰ বাবে তেওঁক প্ৰত্যাখ্যান কৰাৰ কাহিনী তামিল সংগম সাহিত্যকৰ্ম মণিমেকলৈ আৰু পুৰাণানুৰু; ভট্টৱতাৰৰ বাণাসুৰ কথাত বৰ্ণিত হৈছে। ওড়িয়া ভাষাত শিশু শংকৰ দাসে ১৫ শ শতিকাত ৰচনা কৰা মহাকাব্যিক কবিতা ঊষাভিলাষতো বাণৰ কাহিনী কোৱা হৈছে।

ৰূপকোঁৱৰ জ্যোতিপ্ৰসাদ আগৰৱালাই ১৪ বছৰ বয়সতে "শোণিত কুঁৱৰী" নাটক ৰচনা কৰিছিল।

১৯৬১ চনত ৰাজাৰাজেশ্বৰী ফিল্ম্‌ছৰ বেনাৰত কাডাৰু নাগাভূষণমে "ঊষা পৰিণয়ম" নামৰ এখন তেলেগু বোলছবি নিৰ্মাণ কৰিছিল। প্ৰখ্যাত তেলেগু অভিনেতা এছ ভি ৰংগা ৰাৱে বাণাসুৰৰ চৰিত্ৰ ৰূপায়ণ কৰিছিল।

লাইফ অ'কে টেলিভিজন চিৰিজ "দেৱ'ন কা দেৱ...মহাদেৱ"ত বাণাসুৰৰ চৰিত্ৰ পঞ্জৱী অভিনেতা বিক্ৰমজিত বিৰ্কে ৰূপায়ণ কৰিছিল।

Far Cry 4 নামৰ ভিডিঅ' গেইমতো বাণাসুৰৰ চৰিত্ৰ আছে।

তথ্যসূত্ৰ

গ্ৰন্থপঞ্জী

Dictionary of Hindu Lore and Legend by Anna Dhallapiccola
Acharya Chandra Shekhar Shastri: Puranon ki Anmol Kahanian, 2006

শ্ৰেণী:অসুৰ
শ্ৰেণী:হিন্দু কিংবদন্তি
শ্ৰেণী:ভাগৱত পুৰাণৰ চৰিত্ৰ
বিনায়ক দামোদৰ সাভাৰকাৰ

বিনায়ক দামোদৰ সাভাৰকাৰ আছিল এগৰাকী ভাৰতীয় জাতীয়তাবাদী ৰাজনৈতিক নেতা, লেখক আৰু সমাজকৰ্মী। তেওঁক বীৰ সাভাৰকাৰ বুলিও জনা যায়। সাভাৰকা পেছাত এজন অধিবক্তা আছিল। ১৮৮৩ চনৰ ২৮ মে’ত মুম্বাইৰ নাছিকত তেওঁৰ জন্ম হৈছিল। ১৯৬৬ চনৰ ২৬ ফেব্ৰুৱাৰীত তেওঁৰ মৃত্যু হয়।

প্ৰাৰম্ভিক জীৱন

১৮৮৩ চনৰ ২৮ মে' তাৰিখে নাছিক জিলাৰ ভাগলপুৰৰ এটা সাধাৰণ হিন্দু ব্ৰাহ্মণ পৰিয়ালত বিনায়ক দামোদৰ সাভাৰকাৰৰ জন্ম হয়। সাভাৰকাৰৰে তেওঁৰ শৈশৱ গণেশ মাইনা ভাই আৰু নাৰায়ণ নামৰ ভাতৃ-ভগ্নীৰ সৈতে পাৰ কৰিছিল। হিন্দু-মুছলমান আক্ৰমণৰ সময়ত মাত্ৰ ১২ বছৰ বয়সতে তেওঁৰ নেতৃত্বত সহযোগী ছাত্ৰ-ছাত্ৰীৰ এটা দলে গাঁৱৰ এটা মছজিদত আক্ৰমণ চলাইছিল। শৈশৱত তেওঁ তেওঁৰ সাহস আৰু সাহসিকতাৰ বাবে তেওঁ যথেষ্ট প্ৰশংসিত হৈছিল আৰু তেওঁক বীৰ দামোদৰ সাভাৰকাৰ বুলি কোৱা হৈছিল। সৰুৰেপৰা দেশৰ বাবে কিবা কৰাৰ আগ্ৰহে তেওঁক এজন বিপ্লৱী যুৱক কৰি তুলিছিল। তেওঁৰ ডাঙৰ ভায়েক গণেশে এই পদক্ষেপত গুৰুত্বপূৰ্ণ ভূমিকা পালন কৰিছিল। তেওঁ এজন যুৱ খেলুৱৈ হিচাপে সকলোৰে সন্মুখত আবিৰ্ভাৱ হৈছিল, লাহে লাহে তেওঁ এটা যুৱ গোট আয়োজন কৰিছিল যাক পিছত মিত্ৰ মেলা বুলি নামকৰণ কৰা হৈছিল।

পৰিয়াল

দেউতাৰ নাম দামোদৰ সাভাৰকাৰ
মাতৃৰ নাম ৰাধাবাই সাভাৰকাৰ
পত্নীৰ নাম যমুনাবাই
শিশু বিশ্বাস, প্ৰভাকৰ আৰু প্ৰভাত চিপলাঙ্কাৰ
ভাই/ভাই ভগ্নী গণেশ, মাইনাবাই আৰু নাৰায়ণ

তথ্য সংগ্ৰহ

শ্ৰেণী:Articles with hCards
শ্ৰেণী:ভাৰতৰ স্বাধীনতা সংগ্ৰামী
শ্ৰেণী:মাৰাঠী ব্যক্তি
শ্ৰেণী:Articles with hAudio microformats
শ্ৰেণী:নাস্তিকতাবাদী
ৰাষ্ট্ৰীয় গণিত দিৱস (ভাৰত)

ৰাষ্ট্ৰীয় গণিত দিৱস ভাৰতত প্ৰতিবছৰে ২২ ডিচেম্বৰ তাৰিখে পালন কৰা হয়। ২০১২ চনৰ ২৬ ফেব্ৰুৱাৰীত ভাৰতৰ তেতিয়াৰ প্ৰধানমন্ত্ৰী ডঃ মনমোহন সিঙে মাদ্ৰাজ বিশ্ববিদ্যালয়ত অনুষ্ঠিত বিখ্যাত ভাৰতীয় গণিতজ্ঞ শ্ৰীনিবাস ৰামানুজনৰ ১২৫তম জন্মজয়ন্তী উদযাপন সমাৰোহৰ উদ্বোধনী অনুষ্ঠানত ৰামানুজনৰ জন্মদিনটোক ৰাষ্ট্ৰীয় গণিত দিৱস হিচাপে পালন কৰিবলৈ ঘোষণা কৰিছিল। ইয়াৰ লগতে তেওঁ ২০১২ বৰ্ষটোক ৰাষ্ট্ৰীয় গণিত বৰ্ষ হিচাপে উদযাপন কৰিবলৈ ঘোষণা কৰিছিল।

শ্ৰীনিবাস ৰামানুজন

১৮৮৭ চনৰ ২২ ডিচেম্বৰত শ্ৰীনিবাস ৰামানুজনৰ জন্ম হৈছিল। তেওঁ ভাৰতবৰ্ষৰ এজন শীৰ্ষস্থানীয় গণিতজ্ঞ আছিল। তেওঁৰ জীৱন কাল অতি কম হ’লেও তেখেতে গণিতত সুদূৰপ্ৰসাৰী অৱদান ৰাখি থৈ গৈছে। উচ্চ শিক্ষা নাথাকিলেও সম্পূৰ্ণ নিজ প্ৰচেষ্টাৰে তেওঁ গণিতৰ বিভিন্ন শাখাত বহুতো নতুন উপপাদ্য সৃষ্টি কৰে। তেওঁৰ টোকাবহী বা ডায়েৰীত পৰৱৰ্তী সময়ত অনেক নতুন সমাধান পোৱা গৈছে। ১৯২০ চনৰ ২৬ এপ্ৰিলত তেওঁৰ মৃত্যু হয়।
তেওঁ লাণ্ডাউ ৰামানুজন ধ্ৰুবক, মক থিতা ফাংছন, ৰামানুজন কনজেকছাৰ, ৰামানুজন প্ৰাইম, ৰামানুজন ছোল্ডনাৰ ধ্ৰুবক, ৰামানুজন থিতা ফাংছন, ৰামানুজনৰ সমষ্টি, ৰামানুজন আইডেনটিটি আদিৰ বাবে জনাজাত। ৩১ বছৰ বয়সত ১৯১৮ চনত ৰামানুজনক ’ৰয়েল চছাইটি’ৰ ফেলোশিপ প্ৰদান কৰা হয় আৰু সেই একে বছৰতে, গণিতশাস্ত্ৰলৈ তেওঁ আগবঢ়োৱা অৱদানৰ স্বীকৃতি স্বৰূপে তেওঁক ট্ৰিনিটি কলেজৰ ফেলো হিছাপে সন্মানিত কৰা হয়।

উদযাপন

২০১২ চনৰ পৰা ভাৰতত প্ৰতি বছৰে ২২ ডিচেম্বৰ দিনটো ৰাষ্ট্ৰীয় গণিত দিৱস পালন কৰি অহা হৈছে। এই দিনটোত বিভিন্ন শৈক্ষিক প্ৰতিষ্ঠান সমূহত গণিত সম্পৰ্কীয় বিভিন্ন অনুষ্ঠান অনুষ্ঠিত কৰা হয়। ২০১৭ চনত এই দিনটোতেই অন্ধ্ৰ প্ৰদেশৰ চিত্তোৰৰ কুপ্পামত ৰামানুজন গণিত উদ্যান উদ্বোধন কৰে হৈছিল।

তথ্যসূত্ৰ

শ্ৰেণী:দিৱসসমূহ
ভাৰতীয় ব্যৱস্থাপনা প্ৰতিষ্ঠান গুৱাহাটী

ভাৰতীয় ব্যৱস্থাপনা প্ৰতিষ্ঠান গুৱাহাটী চমুকৈ আই আই এম গুৱাহাটী বা আই আই এম-জি অসমৰ গুৱাহাটীত অৱস্থিত এখন ৰাজহুৱা ব্যাৱসায়িক বিদ্যালয়। ২০২৫ চনত ভাৰতীয় ব্যৱস্থাপনা প্ৰতিষ্ঠান (সংশোধনী) বিধেয়ক, ২০২৫ৰ জৰিয়তে প্ৰতিষ্ঠা কৰা হৈছে। এই প্ৰতিষ্ঠানখন উক্ত বিধেয়কৰ অধীনত সংযোজন হোৱা ২২সংখ্যক ভাৰতীয় ব্যৱস্থাপনা প্ৰতিষ্ঠান। বিধেয়কখনৰ জৰিয়তে ইয়াক ৰাষ্ট্ৰীয় গুৰুত্বপূৰ্ণ প্ৰতিষ্ঠানৰ মৰ্যাদা প্ৰদান কৰা হৈছে। ভাৰতীয় ব্যৱস্থাপনা প্ৰতিষ্ঠান গুৱাহাটী ভাৰতৰ উত্তৰ-পূৰ্বাঞ্চলৰ দ্বিতীয়খন ভাৰতীয় ব্যৱস্থাপনা প্ৰতিষ্ঠান।

ইতিহাস

এই প্ৰতিষ্ঠান স্থাপনৰ প্ৰস্তাৱ ভাৰত চৰকাৰৰদ্বাৰা উত্তৰ-পূব অঞ্চলত উচ্চ শিক্ষাৰ আন্তঃগাঁথনি উন্নয়নৰ লক্ষ্যৰে আগবঢ়োৱা হৈছিল। কেন্দ্ৰীয় মন্ত্ৰীসভাই এই প্ৰস্তাৱত অনুমোদন জনায় আৰু পাছত সংসদত বিধেয়কখন গৃহীত হয়। এই বিধেয়কখন গৃহীত হোৱাৰ ফলত নতুন আই আই এম স্থাপনৰ পথ মুকলি হয়।

চৌহদ

প্ৰথম অৱস্থাত প্ৰতিষ্ঠানখনৰ শৈক্ষিক কাৰ্যকলাপ গুৱাহাটীৰ বঙৰা অঞ্চলৰ টেক চিটিত অৱস্থিত অস্থায়ী চৌহদত আৰম্ভ কৰা হৈছে। এই চৌহদত প্ৰাথমিক শৈক্ষিক আৰু প্ৰশাসনিক কাৰ্যসমূহ চলি আছে। এই চৌহদত আধুনিক শ্ৰেণীকক্ষ, গৱেষণা কেন্দ্ৰ, আৱাসিক সুবিধা আৰু প্ৰশাসনিক ভৱন স্থাপন কৰা হ’ব।

উদ্বোধন

২০২৬ চনৰ ১৪ ফেব্ৰুৱাৰী তাৰিখে ভাৰতৰ প্ৰধানমন্ত্ৰী নৰেন্দ্ৰ মোদীয়ে এই প্ৰতিষ্ঠানখনৰ শৈক্ষিক কাৰ্যসূচীৰ আনুষ্ঠানিক উদ্বোধন কৰে। এই উদ্বোধনটো ভাৰ্চুৱেল পদ্ধতিৰে অনুষ্ঠিত হৈছিল আৰু ইয়াৰ লগে লগে প্ৰতিষ্ঠানখনৰ একাডেমিক কাৰ্যসূচী আৰম্ভ হয়।

উদ্বোধনৰ সময়ত কেন্দ্ৰীয় চৰকাৰে ₹৫৫৫ কোটি টকাৰ বিনিয়োগ অনুমোদন কৰে। এই পুঁজি অস্থায়ী চৌহদ, স্থায়ী চৌহদ আৰু প্ৰাথমিক কাৰ্যকলাপসমূহৰ বাবে ব্যৱহাৰ কৰা হ’ব।

শিক্ষাক্ৰম

আই আই এম গুৱাহাটীত ২০২৬–২৭ শিক্ষাবৰ্ষৰপৰা প্ৰথমবাৰৰ বাবে ব্যৱস্থাপনা স্নাতকোত্তৰ (MBA/PGP) কাৰ্যসূচী আৰম্ভ কৰাৰ পৰিকল্পনা কৰা হৈছে। আৰম্ভণিৰ পৰ্যায়ত কাৰ্যসূচীসমূহ মেণ্টৰ প্ৰতিষ্ঠান ভাৰতীয় ব্যৱস্থাপনা প্ৰতিষ্ঠান আহমেদাবাদৰ সহায়ত পৰিচালিত হ’ব।

পৃষ্ঠভূমি আৰু প্ৰভাৱ

এই প্ৰতিষ্ঠান স্থাপন ভাৰতৰ উত্তৰ-পূব অঞ্চলত উচ্চ মানৰ ব্যৱস্থাপনা শিক্ষা বিস্তাৰৰ ক্ষেত্ৰত এক গুৰুত্বপূৰ্ণ পদক্ষেপ হিচাপে বিবেচিত হৈছে। এইটোৱে অঞ্চলটোৰ শিক্ষাৰ্থীসকলৰ বাবে উন্নত মানৰ শিক্ষা লাভৰ সুযোগ বৃদ্ধি কৰাৰ লগতে আৰ্থ-সামাজিক উন্নয়নত সহায় কৰিব বুলি আশা কৰা হৈছে।

তথ‍্য উৎস

শ্ৰেণী:অসমৰ শৈক্ষিক প্ৰতিষ্ঠান